
A  V  I  Z
asupra proiectului de Lege pentru completarea Legii nr. 207/2015 
privind Codul de procedură fiscală


              În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare cu proiectul de Lege pentru completarea Legii nr. 207/2015 privind Codul de procedură fiscală (PLx 84/2023), transmis cu adresa nr. PL-x 84 din 15 februarie 2023, înregistrat sub nr. 4c-1/70 din             15 februarie 2023. 
              Senatul, în calitate de primă Cameră sesizată, a adoptat proiectul de Lege pentru completarea Legii nr. 207/2015 privind Codul de procedură fiscală, cu respectarea prevederilor art. 76 alineatul (2) din Constituția României, republicată, în şedinţa din 13 februarie 2023. 
               Conform prevederilor art. 75 din Constituţia României, republicată, şi ale        art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională.
  Potrivit reglementărilor art. 62 din Regulamentul Camerei Deputaţilor, republicat, cu modificările și completările ulterioare,  membrii Comisiei au examinat proiectul de lege menționat mai sus, în ședința din 27 martie 2023.
	                 Inițiativa legislativă are ca obiect completarea Legii nr. 207/2015 privind Codul de procedură fiscală, cu modificările și completările ulterioare. Astfel, soluţiile propuse au ca scop stabilirea unei modalităţi speciale de stingere a creanţelor contribuabilului cu obligaţiile acestuia restante, curente şi/sau viitoare, indiferent dacă acestea sunt sau nu administrate de aceeaşi autoritate publică, în situaţia în care contribuabilul deţine creanţe certe, lichide şi exigibile asupra bugetelor locale (stabilite prin hotărâri judecătoreşti definitive), iar acesta optează pentru stingerea creanţelor deţinute cu obligaţii faţă de bugetul de stat.
  Membrii Comisiei au analizat inițiativa legislativă supusă avizării, expunerea de motive, punctul de vedere favorabil al Guvernului, cu observații și propuneri, avizul favorabil al Consiliului Economic și Social, transmis cu adresa nr. 7158 din 15 noiembrie 2022, precum și avizul favorabil al Consiliului Legislativ, cu observaţii şi propuneri, transmis cu adresa nr. 1289 din 22 noiembrie 2022.
	                În urma dezbaterilor, membrii Comisiei au hotărât, cu unanimitate de voturi, avizarea favorabilă a proiectului de Lege pentru completarea Legii                 nr. 207/2015 privind Codul de procedură fiscală, în forma adoptată de Senat.

În raport cu obiectul şi conţinutul său, inițiativa legislativă face parte din categoria legilor ordinare.

